Uanset om et rusmiddel eller medicin er lovligt eller ej, kan dette sagtens misbruges. Der er tale om et misbrug, når man ikke længere bruger i et omfang, som er forsvarligt. Man kan dermed godt misbruge et stof eller rusmiddel, uden at være afhængig. Det skal dog tilføjes, at misbrug er vejen til afhængighed. Man kan ved længere tids misbrug gå hen og blive dybt afhængig.
Undervejs vil man opleve det, der kaldes toleranceudvikling. Kroppen begynder at vende sig til den mængde stoffer, alkohol eller medicin, som indtages. Dette betyder på sigt, at ens tolerance bliver højere og højere, og der skal indtages større mængder for at opnå den samme effekt som tidligere.
Misbrug kan på sigt udvikle sig til afhængighed, hvilket betegnes som en sygdom og er behandlingskrævende.
Forskellige former for misbrug
De forskellige former for misbrug afgøres i denne sammenhæng af, hvilket rusmiddel der er tale om. Der er flere fællestræk – såsom at vedvarende misbrug giver tydelige fysiske og psykiske skader. Der er ikke tale om, at et misbrug starter fra den ene dag til den anden – overgangen fra forbrug til misbrug er ofte langsom og flydende. Derfor er der mange, der selv har svært ved at se og anerkende problemet.
Alkoholmisbrug – alkohol påvirker hjernens signalstoffer og ved længerevarende misbrug, kan man blive dybt afhængig. Med tiden vi hjernen tro, at alkoholen er en naturlig del af kroppen, og derfor opstår abstinenser, når man holder op med at drikke alkohol.
Stofmisbrug – et stofmisbrug kan være omfattet af forskellige euforiserende stoffer som kokain, heroin, amfetamin eller hash. Når en stofmisbruger tager sit stof, så frigives store mængder af kroppens naturlige lykkestof – dopamin – i hjernen og dermed opnås en euforisk lykkerus. Med tiden vil kroppen udvikle tolerance overfor stoffet, og dermed skal der mere til for at opnå samme lykkerus.
Medicinmisbrug – et medicinmisbrug finder sted, hvis man regelmæssigt indtager store mængder medicin, såsom beroligende eller smertestillende medicin. Misbruget træder ind, når man ikke længere tager medicin for at komme over en sygdom, men for at opnå en rus eller få andre problemer på afstand. De mest almindelige former er opioider, sovemedicin og benzodiazepiner.
Blandingsmisbrug – i et blandingsmisbrug er misbrugeren typisk både i et alkoholmisbrug men samtidig afhængig af ét eller flere andre stoffer såsom hash, kokain eller medicin. Det er ikke ualmindeligt, at personer med alkoholmisbrug bliver afhængig af nogle af de lægeordinerede præparater, som skal afhjælpe søvnproblemer, angst og lign.